

**гражданнар С.Я. Якупова һәм М.Н. Павлова шикаятьләренә бәйле рәвештә «2016 елга Казан шәһәренең торак фондына караган торак бинадан файдаланган өчен (наем өчен түләү), торак биналарны карап тоткан өчен түләү күләме турында» 2015 елның 23 декабрендәге 4459 номерлы Казан шәһәре муниципаль берәмлеге Башкарма комитеты карарына 1 нче кушымтаның 4 пунктындагы дүртенче абзацының һәм 2 нче кушымтаның 4 пунктындагы дүртенче абзацының конституциячеллеген тикшерү турындагы эш буенча**

Казан шәһәре 2016 елның 7 июле

Татарстан Республикасы Конституция суды, Рәисе Ф.Г. Хөснетдинов, судьялары Р.Ф. Гафиятуллин, Л.В. Кузьмина, Р.Г. Сәхиева, А.А. Хамматова, А.Р. Шакараев составында,

Татарстан Республикасы Конституциясенең 109 статьясына (дүртенче өлеш), «Татарстан Республикасы Конституция суды турында» Татарстан Республикасы Законының 3 статьясындагы бишенче һәм тугызынчы өлешләренә, 39 статьясындагы беренче өлешенә һәм икенче өлешенең 1 пунктына, 68, 83, 100, 101 һәм 103 статьяларына таянып,

ачык суд утырышында «2016 елга Казан шәһәренең торак фондына караган торак бинадан файдаланган өчен (наем өчен түләү), торак биналарны карап тоткан өчен түләү күләме турында» 2015 елның 23 декабрендәге 4459 номерлы Казан шәһәре муниципаль берәмлеге Башкарма комитеты карарына 1 нче кушымтаның 4 пунктындагы дүртенче абзацының һәм 2 нче кушымтаның 4 пунктындагы дүртенче абзацының конституциячеллеген тикшерү турындагы эшне карады.

Эшне карауга гражданнар С.Я. Якупова һәм М.Н. Павлованың шикаять формасындагы мөрәҗәгатьләре сәбәп булды. Мөрәҗәгать итүчеләр тарафыннан дәгъва белдерелә торган норматив нигезләмәләрнең Татарстан Республикасы Конституциясенә туры килү-килмәве мәсьәләсендә килеп туган билгесезлек эшне карауга нигез булды.

Ике шикаять тә бер үк предметка кагылышлы булганга күрә, «Татарстан Республикасы Конституция суды турында» Татарстан Республикасы Законының 50 статьясындагы икенче өлешенә таянып, Татарстан Республикасы Конституция суды әлеге шикаятьләр буенча эшләрне бер башкаруга берләштерде.

Докладчы судья Л.В. Кузьмина мәгълүматын, яклар — гражданка М.Н. Павлова, дәгъва белдерелә торган норматив хокукый актны чыгарган орган вәкиле — Казан шәһәре муниципаль берәмлеге Башкарма комитетының Торак-коммуналь хуҗалык комитеты юридик һәм мәгълүмат бүлеге башлыгы урынбасары Р.Н. Сафин, суд утырышына дәгъва белдерелә торган норматив хокукый актны чыгарган орган вәкиле үтенечнамәсе буенча чакырылган белгеч — Казан шәһәре муниципаль берәмлеге Башкарма комитетының Торак-коммуналь хуҗалык комитеты рәисе урынбасары Р.Б. Гарипова аңлатмаларын, суд утырышына чакырылган: Татарстан Республикасы Президенты вәкиле — Татарстан Республикасы Президенты Дәүләт-хокук идарәсенең закон проектлары эшләү бүлеге баш киңәшчесе Р.В. Сидаковның, Татарстан Республикасы Дәүләт Советы вәкиле — Татарстан Республикасы Дәүләт Советы Аппаратының Хокук идарәсе башлыгы вазыйфаларын башкаручы М.Б. Сөнгатуллинның, Татарстан Республикасы Министрлар Кабинеты — Татарстан Республикасы Хөкүмәте вәкиле — Татарстан Республикасы Министрлар Кабинеты Аппаратының Хокук идарәсе башлыгы А.Б. Гревцовның, Татарстан Республикасы Югары суды Рәисе вәкиле — Татарстан Республикасы Югары суды судьясы Э.С. Каминскийның, Татарстан Республикасы Прокуроры вәкиле — Татарстан Республикасы прокуратурасы Федераль законнар үтәлешенә күзәтчелек итү идарәсенең норматив хокукый актларның законлылыгына күзәтчелек итү бүлеге башлыгы А.Р. Вәлиәхмәтовның, Татарстан Республикасында Кеше хокуклары буенча вәкаләтле вәкилдән — Татарстан Республикасында Кеше хокуклары буенча вәкаләтле вәкил аппараты гражданнар хокукларын торгызу мәсьәләләре бүлегенең әйдәүче консультанты Р.Р. Мингалиевның чыгышларын тыңлап, тапшырылган документларны һәм башка материалларны өйрәнгәннән соң, Татарстан Республикасы Конституция суды

билгеләде:

1. Татарстан Республикасы Конституция судына гражданнар С.Я. Якупова һәм М.Н. Павлова «2016 елга Казан шәһәренең торак фондына караган торак бинадан файдаланган өчен (наем өчен түләү), торак биналарны карап тоткан өчен түләү күләме турында» 2015 елның 23 декабрендәге 4459 номерлы Казан шәһәре муниципаль берәмлеге Башкарма комитеты карарына 1 нче кушымтаның 4 пунктындагы дүртенче абзацы һәм 2 нче кушымтаның 4 пунктындагы дүртенче абзацы белән үзләренең конституциячел хокуклары һәм ирекләре бозылуга карата шикаятьләр белән мөрәҗәгать иттеләр.

Әлеге карар белән социаль наем килешүе һәм дәүләт яки муниципаль торак фондына караган торак биналарга наем килешүе буенча торак биналарны яллаучылар, шулай ук күп фатирлы йорт белән идарә итү ысулын сайлау турында һәм (яки) гомуми җыелышта торак биналарны карап тотуга түләү күләмен билгеләү турында карар кабул итмәгән күп фатирлы йортлардагы биналар хуҗалары өчен торак биналарны карап тотуга түләү күләме хезмәт күрсәтү төрләре буенча 2016 елның 1 гыйнварыннан алып 2016 елның 30 июненә кадәр (1 нче кушымта) һәм 2016 елның 1 июленнән алып 2016 елның 31 декабренә кадәр (2 нче кушымта) расланган һәм гамәлгә кертелгән.

Дәгъвалана торган нигезләмәләр белән төзелеш конструкцияләренә, биналарның инженерлык системаларына һәм йорттагы башка уртак милеккә, шул исәптән телевидениене күмәк кабул итү системаларына техник хезмәт күрсәтү һәм аларны ремонтлау өчен тариф айга торак бинаның гомуми мәйданының 1 кв. метрыннан 0,57 сум тәшкил итә, дип билгеләнгән.

Шикаятьләр эчтәлегеннән һәм аларга кушымта итеп бирелгән документлар күчермәләреннән аңлашылганча, гражданка С.Я. Якупова Казан шәһәренең гомуми җыелышта торак биналарны карап тоту өчен түләү күләмен билгеләү турында карар кабул ителмәгән күп фатирлы йортларындагы торак бина хуҗасы, ә гражданка М.Н. Павлова — яллаучысы булып тора, шуңа бәйле рәвештә андый йортларда күрсәтелгән түләү күләме Казан шәһәре муниципаль берәмлеге Башкарма комитеты тарафыннан куела торган тариф нигезендә билгеләнә.

Мөрәҗәгать итүчеләр күрсәткәнчә, алар күмәк антеннадан файдаланмыйлар, ләкин аңа техник хезмәт күрсәтү һәм аны ремонтлау өчен түләргә мәҗбүр. Алар фикеренчә, техник хезмәт күрсәтү һәм ремонтлауның максаты булып телевидение хезмәтләрен күрсәтү тора һәм, димәк, түләү нәкъ менә шул хезмәтләр өчен алынырга тиеш, әмма дәгъва белдерелә торган нигезләмәләр күрсәтелгән түләүне антеннаны куллануга бәйләмиләр һәм антеннаны кулланучылар һәм аны кулланмаучылар өчен тарифта аермалык булуны күздә тотмыйлар. Гражданка М.Н. Павлова шулай ук күмәк антенна күп фатирлы йорттагы уртак милеккә кертелмәскә тиеш дип билгеләп үтә.

Бәян ителгәннәр нигезендә гражданнар С.Я. Якупова һәм М.Н. Павлова Татарстан Республикасы Конституция судыннан «2016 елга Казан шәһәренең торак фондына караган торак бинадан файдаланган өчен (наем өчен түләү), торак биналарны карап тоткан өчен түләү күләме турында» 2015 елның 23 декабрендәге 4459 номерлы Казан шәһәре муниципаль берәмлеге Башкарма комитеты карарына 1 нче кушымтаның 4 пунктындагы дүртенче абзацын һәм 2 нче кушымтаның 4 пунктындагы дүртенче абзацын Татарстан Республикасы Конституциясенең 28 (беренче һәм икенче өлешләр), 29 (беренче өлеш), 49 һәм 51 статьяларына туры килми дип тануны сорый, алар нигезендә закон һәм суд каршында һәркем тигез; дәүләт кеше һәм граждан хокукларының һәм ирекләренең тигезлеген социаль һәм мөлкәти хәленә һәм башка шартларга бәйсез рәвештә гарантияли; расачыл, милли һәм башка билгеләр буенча гражданнарның хокукларын һәм ирекләрен чикләүнең теләсә кайсы рәвеше йә аларга өстенлекләр билгеләү тыела; хосусый милек хокукы закон белән саклана; Татарстан Республикасы кулланучы мәнфәгатьләрен яклый һәм аның хокукларын яклау буенча иҗтимагый эшчәнлекне хуплый, кулланучылар товар җитештерүчеләрнең, хезмәт күрсәтүчеләрнең китергән зыянын законда билгеләнгән тәртиптә түләттерергә хокуклы.

1.1. Дәгъвалана торган карар социаль наем килешүе һәм дәүләт яки муниципаль торак фондына караган торак биналарга наем килешүе буенча торак биналарны яллаучылар, шулай ук күп фатирлы йорт белән идарә итү ысулын сайлау турында һәм (яки) гомуми җыелышта торак биналарны карап тотуга түләү күләмен билгеләү турында карар кабул итмәгән күп фатирлы йортлардагы биналар хуҗалары өчен торак биналарны карап тотуга түләү күләмен хезмәт күрсәтү төрләре буенча билгеләп, аерым тарифларның календарь ел дәвамында үзгәрүен күздә тота, шуңа бәйле рәвештә күрсәтелгән түләүнең 1 нче кушымтада билгеләнгән күләме 2016 елның 1 гыйнварыннан 30 июненә кадәр, ә 2 нче кушымтада — 2016 елның 1 июленнән 31 декабренә кадәр гамәлдә. Ике кушымтада да телевидениене күмәк кабул итү системаларына техник хезмәт күрсәтү һәм аларны ремонтлау өчен тариф билгеләү турындагы нормалар тулысынча тәңгәл килүгә карамастан, Татарстан Республикасы Конституция суды тарафыннан тикшерелгән материаллар гражданнар С.Я. Якупова һәм М.Н. Павлова эшләрендә фактта 1 нче кушымтаның 4 пунктындагы дүртенче абзацы гына кулланылганын күрсәтә. Шуңа бәйле рәвештә «Татарстан Республикасы Конституция суды турында» Татарстан Республикасы Законының 46 статьясындагы беренче өлешенең 2 пункты белән үзара бәйләнештә 63 статьясы, шулай ук 101 статьясы нигезләмәләре буенча 2 нче кушымтаның 4 пунктындагы дүртенче абзацы мөнәсәбәтендә мөрәҗәгать итүчеләрнең шикаятьләре буенча эш башкару туктатылырга тиеш.

1.2. «Татарстан Республикасы Конституция суды турында» Татарстан Республикасы Законының 68 статьясындагы өченче өлеше нигезендә Татарстан Республикасы Конституция суды бары тик мөрәҗәгатьтә күрсәтелгән предмет буенча һәм мөрәҗәгатьтә күрсәтелгән орган актының конституциячеллеге шик тудыручы өлешенә карата гына карарлар кабул итә. Карар кабул иткәндә Татарстан Республикасы Конституция суды мөрәҗәгатьтә бәян ителгән сәбәпләргә һәм дәлилләргә бәйле булмый.

Шулай итеп, төзелеш конструкцияләренә, биналарның инженерлык системаларына һәм йорттагы башка уртак милеккә, шул исәптән телевидениене күмәк кабул итү системаларына техник хезмәт күрсәтү һәм аларны ремонтлау өчен тариф билгели торган «2016 елга Казан шәһәренең торак фондына караган торак бинадан файдаланган өчен (наем өчен түләү), торак биналарны карап тоткан өчен түләү күләме турында» 2015 елның 23 декабрендәге 4459 номерлы Казан шәһәре муниципаль берәмлеге Башкарма комитеты карарына 1 нче кушымтаның 4 пунктындагы дүртенче абзацы әлеге эш буенча Татарстан Республикасы Конституция судының карау предметы булып тора.

2. Дәгъва белдерелә торган хокукый нигезләмәләр торак законнары мәсьәләләренә кагыла, алар Россия Федерациясе Конституциясенең 72 статьясы (1 өлеш, «к» пункты) нигезендә Россия Федерациясенең һәм аның субъектларының уртак карамагында. Россия Федерациясе Конституциясенең 76 статьясы (2 һәм 5 өлешләр) буенча Россия Федерациясе субъектларының әлеге өлкәдәге законнары һәм башка норматив хокукый актлары федераль законнар нигезендә кабул ителә һәм аларга каршы килә алмый.

Россия Федерациясе Торак кодексының 156 статьясындагы 3 өлеше буенча җирле үзидарә органнарына социаль наем килешүе һәм дәүләт яки муниципаль торак фондына караган торак биналарга наем килешүе буенча торак биналарны яллаучылар өчен торак бинадан файдаланган өчен түләү (наем өчен түләү), торак бинаны карап тоту һәм ремонтлау өчен түләү күләмен һәм күп фатирлы йорт белән идарә итү ысулын сайлау турында карар кабул итмәгән торак биналар хуҗалары өчен торак бинаны карап тоту өчен түләү күләмен билгеләү буенча вәкаләт бирелгән. Күрсәтелгән Кодексның 158 статьясындагы дүртенче өлеше белән күздә тотылганча, күп фатирлы йорттагы биналар хуҗалары үзләренең гомуми җыелышында торак бинаны карап тоту өчен түләү күләмен билгеләү турында карар кабул итмәгән булсалар, мондый күләм җирле үзидарә органы тарафыннан билгеләнә.

«Россия Федерациясендә җирле үзидарә оештыруның гомуми принциплары турында» 2003 елның 6 октябрендәге 131-ФЗ номерлы Федераль законның 16 статьясындагы беренче өлешенең 6 пункты белән җирле үзидарә органнары компетенциясенә шул исәптән торак законнары нигезендә җирле үзидарә органнары вәкаләтләрен гамәлгә ашыру кертелгән. Эчтәлеге буенча тиңдәш нормалар «Татарстан Республикасында җирле үзидарә турында» 2004 елның 28 июлендәге 45-ТРЗ номерлы Татарстан Республикасы Законының 17 статьясындагы беренче өлешенең 6 пункты һәм Казан шәһәре муниципаль берәмлеге вәкиллекле органының 2005 елның 17 декабрендәге 3-5 номерлы карары белән расланган Казан шәһәре муниципаль берәмлеге Уставының 8 статьясындагы беренче өлешенең 6 пункты белән беркетелгән.

«Татарстан Республикасында җирле үзидарә турында» 2004 елның 28 июлендәге 45-ТРЗ номерлы Татарстан Республикасы Законының 25 статьясындагы беренче өлеше, Казан шәһәре муниципаль берәмлеге Уставының 38 статьясындагы беренче өлеше белән үзара бәйләнештә 40 статьясының өченче өлешендәге 17 пункты буенча Казан шәһәре муниципаль берәмлеге Башкарма комитеты җирле әһәмияттәге мәсьәләләрне, шул исәптән җирле үзидарә органнарының торак мөнәсәбәтләре өлкәсендәге вәкаләтләренә Россия Федерациясе Конституциясе, Россия Федерациясе Торак кодексы, башка федераль законнар, шулай ук Татарстан Республикасы законнары белән кертелгән мәсьәләләрне хәл итү йөкләнгән Казан шәһәре җирле үзидарәсенең башкарма-күрсәтмә органы булып тора.

Шулай итеп, «2016 елга Казан шәһәренең торак фондына караган торак бинадан файдаланган өчен (наем өчен түләү), торак биналарны карап тоткан өчен түләү күләме турында» 2015 елның 23 декабрендәге 4459 номерлы карарны кабул итеп, Казан шәһәре муниципаль берәмлеге Башкарма комитеты федераль һәм республика законнары нигезендә үзенә бирелгән вәкаләтен законлы рәвештә гамәлгә ашырган, әлеге вәкаләт Татарстан Республикасы Конституциясенең үзара бәйләнештәге 116 (беренче өлеш) һәм 118 (беренче өлеш) статьяларына нигезләнгән, алар буенча җирле үзидарә органнары, закон нигезендә һәм үзенә җаваплылык алып, җирле әһәмияткә ия мәсьәләләрне халыкның мөстәкыйль хәл итүен тәэмин итәләр.

3. Татарстан Республикасын хокукый дәүләт буларак игълан итеп, Татарстан Республикасы Конституциясе Татарстан Республикасына кеше һәм граждан хокукларын һәм ирекләрен иң зур хәзинә буларак тану, үтәү һәм яклау бурычын йөкли (1 статьяның беренче өлеше һәм 2 статья). Шул ук вакытта Татарстан Республикасы Конституциясе Россия Федерациясе гражданнары Татарстан Республикасы территориясендә Татарстан Республикасы Конституциясе, халыкара хокукның гомумтанылган принциплары һәм нормалары нигезендә барлык хокукларга һәм ирекләргә ия һәм бертигез бурычлы, дип беркетә (22 статья). Татарстан Республикасы кулланучы мәнфәгатьләрен яклый һәм аның хокукларын яклау буенча иҗтимагый эшчәнлекне хуплый (51 статья). Күрсәтелгән конституциячел нигезләмәләр шулай ук Татарстан Республикасының торак өлкәсендә гамәлгә ашырыла һәм торак-коммуналь хезмәтләргә тарифларны җайга салу мәсьәләләре буенча кабул ителә торган шул исәптән җирле үзидарә органнарының норматив хокукый актлары эчтәлеген һәм мәгънәсен билгелиләр.

Аерым алганда, күп фатирлы йорттагы уртак милекне карап тотуны тәэмин итә торган торак бинаны карап тоту һәм ремонтлау өчен түләү күләмен билгеләү тәртибе Россия Федерациясе Торак кодексы нормалары, шул исәптән аның 155, 156 һәм 158 статьялары белән билгеләнгән. Мөрәҗәгать итүчеләр тарафыннан дәгъва белдерелә торган норматив хокукый акт федераль законнарның аталган нормаларын гамәлгә ашыру кысаларында кабул ителгән һәм, аның 8 пунктыннан аңлашылганча, күп фатирлы йорттагы биналар хуҗаларының үзләре хуҗа булган әлеге биналарны карап тотуга чыгымнарны үзләре каплавын, шулай ук, уртак өлешле милек хокукында булган үз өлешеннән чыгып, күп фатирлы йорттагы уртак милекне карап тотуга киткән чыгымнарда катнашуын күздә тота.

Мондый алым Россия Федерациясе Конституция Судының хокукый позициясенә тәңгәл килеп тора, аның нигезендә күп фатирлы йорттагы биналар хуҗаларына йорттагы уртак милеккә уртак милек хокукында булган үз өлешләренә пропорциональ рәвештә андый йорттагы уртак милекне карап тоту һәм ремонтлауга киткән чыгымнарда мәҗбүри катнашуны билгеләү милекченең үз милкен карап тоту бурычын үтәү тиешлеге гомумхокук принцибына туры килә, йортны күп фатирлы торак йорттагы биналар хуҗаларының уртак мәнфәгатьләрендә санитар һәм техник таләпләргә җавап бирә торган халәттә тотуга юнәлгән (2014 елның 22 апрелендәге 947-О номерлы һәм 2014 елның 20 ноябрендәге 2667-О номерлы билгеләмәләр).

Уртак милекне карап тотуның хокукый шартлары Россия Федерациясе Торак кодексының 39 статьясындагы өченче өлеше буенча Россия Федерациясе Хөкүмәтенең 2006 елның 13 августындагы 491 номерлы карары белән расланган Күп фатирлы йортта уртак милекне карап тоту кагыйдәләре (алга таба — Кагыйдәләр) белән билгеләнгән, алар нигезендә биналар хуҗалары уртак милекне карап тоту һәм ремонтлау буенча гамәлләрне мөстәкыйль башкарырга яки күп фатирлы йорт белән идарә итүнең сайланган ысулын исәпкә алып, уртак милекне карап тоту һәм ремонтлау буенча хезмәтләр күрсәтү һәм эшләр башкару өчен башка затларны җәлеп итәргә хокуклы (12 пункт), шулай ук гомуми җыелышта хезмәтләр һәм эшләр исемлеген, аларны күрсәтү һәм башкару шартларын, аларны финанслау күләмен расларга тиешләр (17 пункт).

Биналар хуҗалары күп фатирлы йорт белән идарә итү ысулын сайлау турында карар кабул итмәгән булсалар яки гомуми җыелышта күп фатирлы йорт белән турыдан-туры идарә итү ысулын сайлап, торак бинаны карап тоту һәм ремонтлау өчен түләү күләмен билгеләү хакында карар кабул итмәгән булсалар (гражданка С.Я. Якупова яшәгән күп фатирлы йортта килеп чыккан кебек), Россия Федерациясе Торак кодексының 156 статьясындагы өченче өлеше һәм 158 статьясындагы дүртенче өлеше, шулай ук Кагыйдәләрнең 34 һәм 36 пунктлары нигезендә торак бинаны карап тоту һәм ремонтлау өчен түләү күләме җирле үзидарә органнары тарафыннан билгеләнә.

Торак бинаны карап тоту һәм ремонтлау өчен түләү күләме җирле үзидарә органнары тарафыннан социаль наем килешүе һәм дәүләт яки муниципаль торак фондына караган торак биналарга наем килешүе буенча күп фатирлы йорттагы торак биналарны яллаучыларга да билгеләнә, алар (шул исәптән гражданка М.Н. Павлова) торак биналар хуҗалары белән беррәттән андый йортның уртак милеген карап тоту һәм ремонтлау бурычын үтәргә тиешләр. Шул ук вакытта торак бинаны яллаучы тарафыннан кертелә торган түләү идарә итү килешүе белән биналар хуҗалары өчен билгеләнгән түләү күләменнән кимрәк булса, түләүнең калган өлеше Россия Федерациясе Торак кодексының 155 статьясындагы дүртенче өлеше нигезендә идарә итүче оешма белән килешенгән тәртиптә шушы торак бинаны яллауга бирүче тарафыннан кертелә.

Россия Федерациясе Конституция Суды үз практикасында берничә тапкыр күрсәткәнчә, Россия Федерациясе Торак кодексының 158 статьясындагы дүртенче өлеше нигезендә җирле үзидарә органнарына күп фатирлы йорттагы торак бинаны карап тоту һәм ремонтлау өчен түләү күләмен билгеләү буенча вәкаләт бирү күп фатирлы йорттагы биналар хуҗалары тарафыннан әлеге түләүне мөстәкыйль билгеләү хокукын тормышка ашыруга комачауламый, чөнки җирле үзидарә органнарының күрсәтелгән вәкаләтен гамәлгә ашыру күп фатирлы йорттагы биналар хуҗаларының тиешле ихтыяр белдерүләренең булмавы белән аңлатыла. Күрсәтелгән закон нигезләмәсе торак-коммуналь хуҗалыгының тиешле рәвештә эшләп торуын тәэмин итүгә юнәлгән, бу исә күп фатирлы йорттагы биналар хуҗаларының да, торакка кагылышлы хокук мөнәсәбәтләрендә башка торучыларның да мәнфәгатьләренә туры килә (2011 елның 22 мартындагы 357-О-О номерлы һәм 2016 елның 25 февралендәге 325-О номерлы билгеләмәләр).

Шул рәвешле дәгъва белдерелә торган карар түбәндәге шарт белән генә кулланылырга мөмкин: күп фатирлы йорттагы биналар хуҗалары аларның ихтыярына бәйле булган һәм бәйле булмаган теге яки бу сәбәпләр буенча үзләренә йөкләнгән күп фатирлы йорттагы уртак милекне карап тоту бурычын үтәргә юнәлгән закон белән билгеләнгән гамәлләрне башкармаганнар, атап әйткәндә, гомуми җыелышта күп фатирлы йорт белән турыдан-туры идарә итү ысулын сайламаганнар һәм (яки) торак бинаны карап тоту һәм ремонтлау өчен түләү күләмен билгеләү турында карар кабул итмәгәннәр.

Димәк, Казан шәһәре муниципаль берәмлеге Башкарма комитетының дәгъва белдерелә торган карарны социаль наем килешүе һәм дәүләт яки муниципаль торак фондына караган торак биналарга наем килешүе буенча торак биналарны яллаучылар, шулай ук күп фатирлы йорт белән идарә итү ысулын сайлау турында һәм (яки) гомуми җыелышта торак биналарны карап тотуга түләү күләмен билгеләү турында карар кабул итмәгән күп фатирлы йортлардагы биналар хуҗалары мөнәсәбәтендә кабул итүе күп фатирлы йортлардан хәвефсез файдалануны тәэмин итүгә юнәлгән кирәкле чара булып тора һәм Россия Федерациясе Торак кодексының 39, 154 һәм 158 статьялары белән билгеләнгән күп фатирлы йорттагы уртак милекне карап тоту буенча биналар хуҗалары һәм яллаучылары бурычларының тигезлеге торак законнары принцибына туры килә һәм Татарстан Республикасы Конституциясенең 28 статьясында билгеләнгән тигезлек принцибына тәңгәл килә.

Мондый шартларда төзелеш конструкцияләренә, биналарның инженерлык системаларына һәм йорттагы башка уртак милеккә, шул исәптән телевидениене күмәк кабул итү системаларына техник хезмәт күрсәтү һәм аларны ремонтлау өчен тарифны раслау үзеннән-үзе кеше һәм гражданның хокукларын һәм ирекләрен боза торган итеп карала алмый, чөнки милекчеләрнең күп фатирлы йорт белән идарә итү ысулын сайлау турында һәм (яки) гомуми җыелышта уртак милекне карап тоту өчен түләү күләмен билгеләү турында карар кабул итүгә хокукларын чикләми. Үзенең хокукый табигате, сүзгә-сүз эчтәлеге һәм максатчан билгеләнеше буенча Казан шәһәре муниципаль берәмлеге Башкарма комитетының «2016 елга Казан шәһәренең торак фондына караган торак бинадан файдаланган өчен (наем өчен түләү), торак биналарны карап тоткан өчен түләү күләме турында» 2015 елның 23 декабрендәге 4459 номерлы дәгъвалана торган карары күп фатирлы йортлардагы торак биналар хуҗаларына аларның күп фатирлы йорт белән идарә итү ысулын сайлау турында һәм (яки) гомуми җыелышта торак биналарны карап тоту өчен түләү күләмен билгеләү турында карар кабул итүләрендә булышлык күрсәтергә тиеш. Бу шулай ук дәгъва белдерелә торган карарның 6 пунктындагы нигезләмәләр белән дә раслана, аларның эчтәлегеннән аңлашылганча, Казан шәһәре Башкарма комитетының район администрацияләре һәм Казан шәһәре Башкарма комитетының Торак-коммуналь хуҗалык комитеты, торак биналарның хуҗалары күрсәтелүче хезмәтләр исемлеген һәм күп фатирлы йортта торак биналарны карап тоту өчен түләү күләмен билгеләү мәсьәләсе буенча җыелышлар үткәргән вакытта, аларга методик һәм консультация ярдәме күрсәтә.

Күмәк антеннаның күп фатирлы йорттагы уртак милеккә керү-кермәве мәсьәләсенә килгәндә, Татарстан Республикасы Конституция суды түбәндәгеләрне билгеләп үтә. Россия Федерациясе Торак кодексының 36 статьясындагы беренче өлешенең 1 һәм 3 пунктлары белән Кагыйдәләрнең 2 пунктындагы «д» пунктчасының үзара бәйләнештәге нигезләмәләре буенча күп фатирлы йорттагы уртак милек составына шул исәптән әлеге йортта биналарның эчендә яисә тышында урнашкан һәм бердән күбрәк бинага хезмәт күрсәтә торган механик, электр, санитар-техник һәм башка җайланмалар керә. Китерелгән хокукый нормаларның мәгънәсеннән күренгәнчә, телевидениене күмәк кабул итү системасы үзенең функциональ сыйфатламалары буенча уртак милек билгеләренә җавап бирә, чөнки күп фатирлы йортта бердән күбрәк бинага хезмәт күрсәтә торган җыйланма булып тора. Шул ук вакытта күмәк антенна күп фатирлы йортның проект документларында уртак милек исәбендә каралып, аның бәясе төзелеш бәясенә кертелгән булса, аңа техник хезмәт күрсәтү буенча хезмәтләр уртак милекне карап тоту һәм ремонтлау буенча эшләр һәм хезмәтләр исәбенә керә, ә карап тоту өчен чыгымнар, торак-хокук мөнәсәбәтләрендә торучыларның барысының да хокуклары һәм законлы мәнфәгатьләре балансын тәэмин итүгә юнәлгән милекне карап тоту бурычын үтәү тиешлеге гомумхокук принцибына таянып, уртак милекне турыдан-туры куллану-кулланмауга карамастан, күп фатирлы йорттагы барлык бина хуҗалары һәм яллаучылары арасында бүленә.

Шул ук вакытта дәгъвалана торган хокукый җайга салу торак биналар хуҗаларына уртак милек составын һәм аны карап тоту өчен түләү күләмен билгеләү буенча, шулай ук андый милек составын аерым милек төрләрен, шул исәптән телевидениене күмәк кабул итү системаларын, аларга техник хезмәт күрсәтү һәм ремонт ясау өчен түләүне туктатып, аннан чыгару юлы белән киметү буенча конкрет хокукларны гамәлгә ашырырга комачауламый, чөнки Кагыйдәләрнең 1 пункты нигезендә биналар хуҗалары уртак милек составын мөстәкыйль билгеләргә хокуклы.

Ләкин мөрәҗәгать итүчеләр яшәгән күп фатирлы йортлардагы уртак милек исәбенә телевидениене күмәк кабул итү системасын кертүнең законлы булу-булмавы мәсьәләсен тикшерү, телевидениене күмәк кабул итү системаларына техник хезмәт күрсәтү һәм аларны ремонтлау өчен хисапланган тариф күләменең нигезле булу-булмавын бәяләү кебек үк, факттагы хәлләрне ачыклауны күздә тота һәм Татарстан Республикасы Конституция суды компетенциясенә керми, чөнки «Татарстан Республикасы Конституция суды турында» Татарстан Республикасы Законының 3 статьясындагы тугызынчы өлеше нигезендә Татарстан Республикасы Конституция суды фәкать хокук мәсьәләләрен генә хәл итә һәм конституциячел суд эшләрен башкарганда башка судлар яисә Татарстан Республикасы дәүләт хакимиятенең бүтән органнары компетенциясенә кергән барлык очракларда факттагы хәлләрне ачыклаудан һәм тикшерүдән тыелып кала.

Шулай итеп, төзелеш конструкцияләренә, биналарның инженерлык системаларына һәм йорттагы башка уртак милеккә, шул исәптән телевидениене күмәк кабул итү системаларына техник хезмәт күрсәтү һәм аларны ремонтлау өчен тариф билгели торган «2016 елга Казан шәһәренең торак фондына караган торак бинадан файдаланган өчен (наем өчен түләү), торак биналарны карап тоткан өчен түләү күләме турында» 2015 елның 23 декабрендәге 4459 номерлы Казан шәһәре муниципаль берәмлеге Башкарма комитеты карарына 1 нче кушымтаның 4 пунктындагы дүртенче абзацы күп фатирлы йорттагы милекне тиешле хәлдә тоту хокукый механизмының бер элементы булып тора һәм кеше һәм гражданның конституциячел хокукларын һәм ирекләрен юкка чыгара, чикли яки башкача боза торган итеп карала алмый һәм шуның белән Татарстан Республикасы Конституциясенең 28 (беренче һәм икенче өлешләр), 29 (беренче өлеш), 49 һәм 51 статьяларына каршы килми.

Бәян ителгәннәр нигезендә, «Татарстан Республикасы Конституция суды турында» Татарстан Республикасы Законының 6, 63 статьяларына, 66 статьясындагы беренче һәм икенче өлешләренә, 67, 68, 69, 71, 73 статьяларына һәм 104 статьясындагы беренче өлешенең 1 пунктына таянып, Татарстан Республикасы Конституция суды

**карар чыгарды:**

1. «2016 елга Казан шәһәренең торак фондына караган торак бинадан файдаланган өчен (наем өчен түләү), торак биналарны карап тоткан өчен түләү күләме турында» 2015 елның 23 декабрендәге 4459 номерлы Казан шәһәре муниципаль берәмлеге Башкарма комитеты карарына 1 нче кушымтаның 4 пунктындагы дүртенче абзацын Татарстан Республикасы Конституциясенә туры килә дип танырга.

2. Әлеге эш буенча «2016 елга Казан шәһәренең торак фондына караган торак бинадан файдаланган өчен (наем өчен түләү), торак биналарны карап тоткан өчен түләү күләме турында» 2015 елның 23 декабрендәге 4459 номерлы Казан шәһәре муниципаль берәмлеге Башкарма комитеты карарына 2 нче кушымтаның 4 пунктындагы дүртенче абзацының конституциячеллеген тикшерү өлешендә эш башкаруны туктатырга, чөнки мөрәҗәгать итүчеләрнең шикаятьләре бу өлештә карала алмый.

3. Әлеге Карар катгый, шикаятькә дучар ителә алмый, игълан ителү белән үз көченә керә, турыдан-туры гамәлдә була һәм башка органнар һәм вазыйфаи затлар тарафыннан раслануны таләп итми.

4. «Татарстан Республикасы Конституция суды турында» Татарстан Республикасы Законының 72 статьясы буенча бу Карар «Ватаным Татарстан» һәм «Республика Татарстан» газеталарында кичекмәстән басылып чыгарга тиеш. Карар шулай ук «Татарстан Республикасы Конституция суды хәбәрләре»ндә басылып чыгарга тиеш.

**№ 69-П Татарстан Республикасы**

 **Конституция суды**